b'\n_START_ARTICLE_\nZalo\xc5\xbeba kaset in plo\xc5\xa1\xc4\x8d RTV Slovenija\n_START_PARAGRAPH_\nZalo\xc5\xbeba kaset in plo\xc5\xa1\xc4\x8d RTV Slovenija - ZKP RTV SLO - producira, izdaja in distribuira avdio programe \xc5\xbee od \xc5\xa1estdesetih let 20. stoletja, v osemdesetih letih 20. stoletja pa so se za\xc4\x8deli ukvarjati tudi z video programom. Skrbi za rock, pop, \xc5\xa1anson, ljudsko, etno in narodnozabavno glasbo, jazz, klasiko in opero. V sedemdesetih in osemdesetih letih je bila ena najmo\xc4\x8dnej\xc5\xa1ih zalo\xc5\xbeb na ozemlju nekdanje Jugoslavije._NEWLINE_Spada pod okrilje Radiotelevizije Slovenija, do leta 1990 se je imenovala Zalo\xc5\xbeba kaset in plo\xc5\xa1\xc4\x8d RTV Ljubljana, pogosto jo zaradi splo\xc5\xa1ne poznanosti imenujejo zgolj z generi\xc4\x8dnim imenom Zalo\xc5\xbeba kaset in plo\xc5\xa1\xc4\x8d. Okoli leta 2010 pri\xc4\x8dnejo uporabljati ime Zalo\xc5\xbeba RTV Slovenija - Zalo\xc5\xbeba kakovostnih programov - ZKP RTV SLO._NEWLINE_Pod okrilje zalo\xc5\xbebe v modernem \xc4\x8dasu spadajo med drugimi: Bojan Gori\xc5\xa1ek in Dubravka Tom\xc5\xa1i\xc4\x8d, Tartini kvartet, pevci Barbara Jernej\xc4\x8di\xc4\x8d F\xc3\xbcrst, Marko Fink in Janez Lotri\xc4\x8d, skladatelji Vinko Globokar, Janez Mati\xc4\x8di\xc4\x8d, Bor Turel, Bo\xc5\xbeidar Kos, Janez Gregorc, Milko Lazar, Tadej Tom\xc5\xa1i\xc4\x8d, Tone Jan\xc5\xa1a, Jani Moder in Robert Juki\xc4\x8d, ter skupine Mi2, Dan D, Niet in Avtomobili._NEWLINE_Po nekaterih podatkih je bila prva kaseta izdana pri Zalo\xc5\xbeba kaset in plo\xc5\xa1\xc4\x8d RTV Ljubljana Slovenski oktet - Ribni\xc5\xa1ka 1970, prva kaseta slovenske zabavnoglasbene skupine pa kaseta Bele vrane - Bele Vrane 1971  . po drugih pa so bile prve kasete izdane pri ZKP RTV Ljubljana 1970: Plesni orkester RTV Ljubljana, Slovenski Top Pop, Ljubljanski Jazz Ansambel, Ansambel Borisa Kova\xc4\x8di\xc4\x8da - Le\xc5\xbei vasica za goro in Ansambel Mihe Dov\xc5\xbeana - Ko po cesti grem. \xc5\xa0e leta 1991 so na letni ravni izdali in prodali kar okoli dva milijona audio kaset, 70 tiso\xc4\x8d videokaset, 50 tiso\xc4\x8d velikih plo\xc5\xa1\xc4\x8d in 50 tiso\xc4\x8d laserskih plo\xc5\xa1\xc4\x8d, 63,7% je bil doma\xc4\x8di program _NEWLINE_Zadnja kaseta v produkciji ZKP je iz\xc5\xa1la decembra 2006, Mladi Dolenjci - O\xc4\x8dka bom postal , v 2005 so bile izdane 4 kasete predvsem narodnozabavnih izvajalcev, med zadnjimi izvajalci popularne glasbe na kasetah pa so bili Faraoni - Vol. 1 (2004) in Rudi Bu\xc4\x8dar - Kapot (2004). ZKP je skupaj izdala 2378 kasetnih izdaj - od govornih, otro\xc5\xa1kih do zabavne in klasi\xc4\x8dne glasbe. Stroje za razmno\xc5\xbeevanje kaset so leta 2008 dokon\xc4\x8dno odprodali._NEWLINE_Prvi CD slovenske zabavne glasbe izdan pri Zalo\xc5\xbeba kaset in plo\xc5\xa1\xc4\x8d RTV Ljubljana je bil Moulin Rouge - Najslaj\xc5\xa1i poljubi 1989.'